CELEX: 32014R0972
Language: bg
Date: 2014-09-11 00:00:00
Title: Регламент за изпълнение (ЕС) № 972/2014 на Комисията от 11 септември 2014 година относно класирането на някои стоки в Комбинираната номенклатура

16.9.2014   
            
            
               BG
            
            
               Официален вестник на Европейския съюз
            
            
               L 274/1
            
         РЕГЛАМЕНТ ЗА ИЗПЪЛНЕНИЕ (ЕС) № 972/2014 НА КОМИСИЯТА
   от 11 септември 2014 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:
   
               (1)
            
            
               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.
            
         
               (2)
            
            
               С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
            
         
               (3)
            
            
               В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
            
         
               (4)
            
            
               Целесъобразно е да се предвиди обвързващата тарифна информация, която е издадена във връзка с класирането на стоките, засегнати от настоящия регламент, но която не е в съответствие с настоящия регламент, да може да продължи да бъде ползвана от титуляря за определен период от време съгласно член 12, параграф 6 от Регламент (ЕИО) № 2913/92 на Съвета (2). Този период следва да се определи на три месеца.
            
         
               (5)
            
            
               Мерките, предвидени в настоящия регламент, са в съответствие със становището на Комитета по Митническия кодекс,
            
         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
   Член 2
   Обвързващата тарифна информация, която не е в съответствие с настоящия регламент, може да продължи да бъде ползвана за срок от три месеца съгласно член 12, параграф 6 от Регламент (ЕИО) № 2913/92.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 11 септември 2014 година.
      
         
            За Комисията,
         
         
            от името на председателя,
         
         Algirdas ŠEMETA
         
            Член на Комисията
         
      
   
   
      (1)  ОВ L 256, 7.9.1987 г., стр. 1.
   
      (2)  Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (ОВ L 302, 19.10.1992 г., стр. 1).
   
      ПРИЛОЖЕНИЕ
      
                  Описание на стоките
               
               
                  Класиране
                  (код по КН)
               
               
                  Основания
               
            
                  (1)
               
               
                  (2)
               
               
                  (3)
               
            
                  Течен продукт, състоящ се от силан, мономер на фосфатна основа (MDP), диметакрилатни смоли, 2-хидроксиетилметакрилат (HEMA), съполимер, пълнител, етанол, вода и инициатори. Той е предназначен за стоматологична употреба.
                  Продуктът подготвя повърхността на зъбни кухини за свързване с материала за запълване. Може да се използва също за десенсибилизация на корена, за запечатване на дентина преди циментиране при възстановяване на зъб с амалгама, като защитно покритие за глас-йономерни възстановителни материали или за свързване на материали, запечатващи вдлъбнатини и фисури.
               
               
                  3006 40 00
               
               
                  Класирането се определя от общо правило 1, общо правило 3, буква а) и общо правило 6 за тълкуване на Комбинираната номенклатура, забележка 4, буква е) към глава 30, както и от текста на кодове по КН 3006 и 3006 40 00.
                  Предвид обективните характеристики на продукта, а именно наличието на етанол и вода, той е по-скоро течност, отколкото традиционен пълнител, и може лесно да прониква в зъба.
                  Въпреки че продуктът прилича на лепило, той се използва като първоначално покритие на зъби, което подготвя дентина на повърхността за свързване с материала за запълване. Продуктът остава върху повърхността на зъба по време и след лечението и става неразделна част от запълващия материал.
                  Класирането в позиция 3506 като лепило се изключва, тъй като позиция 3006 дава по-конкретно описание. Освен това някои от предвидените видове употреба (десенсибилизация на корена, запечатване на дентина и употреба като защитно покритие) не са типични за лепилата.
                  Поради това продуктът трябва да бъде класиран в код по КН 3006 40 00 като зъболекарски цименти и други материали за запълване на зъби.